PRÍLOHA

OZNÁMENIE KOMISIE o zjednodušenom postupe v prípade niektorých koncentrácií podľa nariadenia Rady (ES) č. 139/2004 o kontrole koncentrácií medzi podnikmi

NÁVRH

I. ÚVOD

1. Zo skúseností Komisie získaných pri uplatňovaní nariadenia Rady (ES) č. 139/2004 ( 1 ) vyplynulo, že niektoré kategórie koncentrácií vo všeobecnosti pravdepodobne nevyvolávajú obavy z narušenia hospodárskej súťaže. Účelom tohto oznámenia je stanoviť podmienky, za ktorých Komisia zefektívneným spôsobom preskúma niektoré koncentrácie, a poskytnúť usmernenie k zjednodušenému postupu stanovenému v prílohe II k nariadeniu Komisie (EÚ) [2023/[X] z [X] 2023], ktorým sa vykonáva nariadenie Rady (ES) č. 139/2004 o kontrole koncentrácií medzi podnikmi (ďalej len „vykonávacie nariadenie“) ( 2 ) . Týmto oznámením sa nahrádza oznámenie z roku 2013 ( 3 )

2. Komisia v rámci zjednodušeného postupu preskúma koncentrácie, ktoré spĺňajú podmienky stanovené v bode 5 tohto oznámenia, za predpokladu, že sa neuplatňujú žiadne záruky ani výnimky stanovené v oddiele II.C tohto oznámenia ( 4 ) . V prípade týchto koncentrácií Komisia do 25 pracovných dní odo dňa oznámenia podľa článku 6 ods. 1 písm. b) nariadenia o fúziách prijme rozhodnutie v skrátenej forme, ktorým vyhlási koncentráciu za zlučiteľnú s vnútorným trhom ( 5 ) . Okrem toho Komisia môže za určitých okolností využiť doložku flexibility stanovenú v bodoch 8 a 9 tohto oznámenia s cieľom preskúmať v rámci zjednodušeného postupu niektoré koncentrácie, ktoré nespĺňajú podmienky stanovené v bode 5 tohto oznámenia, za predpokladu, že sa neuplatňujú žiadne záruky ani výnimky stanovené v oddiele II.C tohto oznámenia ( 6 ) . Komisia však podľa nariadenia o fúziách môže v súvislosti s navrhovanou koncentráciou začať vyšetrovanie, prijať rozhodnutie v úplnej forme alebo urobiť oboje, aj keď návrh patrí do kategórií uvedených v tomto oznámení, najmä ak sa uplatňuje ktorákoľvek zo záruk alebo výnimiek stanovených v oddiele II.C tohto oznámenia.

3. Niektoré koncentrácie preskúmané v rámci bežného postupu môžu viesť k horizontálnym prekrytiam ( 7 ) alebo vertikálnym vzťahom ( 8 ) , ktoré spĺňajú podmienky stanovené v bode 5 písm. d) tohto oznámenia. Za predpokladu, že sa neuplatňujú žiadne záruky ani výnimky stanovené v oddiele II.C tohto oznámenia, tieto horizontálne prekrytia alebo vertikálne vzťahy sa posúdia zefektívneným spôsobom (t. j. rovnako ako v rozhodnutí v skrátenej forme) v konečnom rozhodnutí Komisie v rámci bežného postupu. Okrem toho Komisia môže za určitých okolností využiť doložku flexibility stanovenú v bode 8tohto oznámenia s cieľom zefektívneným spôsobom posúdiť v rámci bežného postupu niektoré horizontálne prekrytia alebo vertikálne vzťahy za predpokladu, že sa neuplatňujú žiadne záruky ani výnimky stanovené v oddiele II.C tohto oznámenia.

4. Na základe uplatňovania postupu načrtnutého v oddieloch II až IV je cieľom Komisie zabezpečiť, aby bola kontrola Únie nad fúziami cielenejšia a účinnejšia.

II. KATEGÓRIE KONCENTRÁCIÍ VHODNÉ NA VYBAVENIE V RÁMCI ZJEDNODUŠENÉHO POSTUPU

A. Oprávnené koncentrácie

5. Komisia uplatní zásadu ( 9 ) zjednodušeného postupu na ktorúkoľvek z nasledujúcich kategórií koncentrácií ( 10 ) a) dva alebo viaceré podniky získavajú spoločnú kontrolu nad spoločným podnikom za predpokladu, že spoločný podnik nemá súčasný ani očakávaný obrat na území Európskeho hospodárskeho priestoru (EHP) (11) a dotknuté podniky v čase oznámenia neplánovali previesť na spoločný podnik v rámci EHP žiadne aktíva (12); b) dva alebo viaceré podniky získajú spoločnú kontrolu nad spoločným podnikom za predpokladu, že spoločný podnik má v EHP zanedbateľné činnosti. To zahŕňa koncentrácie, pri ktorých sú splnené všetky tieto podmienky: i) ročný súčasný obrat spoločného podniku a/alebo obrat prispievajúcich činností (13), ako aj očakávaný ročný obrat v EHP je nižší ako 100 miliónov EUR (14); ii) celková hodnota aktív, ktoré sa v čase oznámenia plánujú previesť na spoločný podnik v EHP (15), je nižšia ako 100 miliónov EUR (16); c) dva alebo viaceré podniky sa zlúčia alebo jeden alebo viacero podnikov získa výlučnú alebo spoločnú kontrolu nad iným podnikom za predpokladu, že žiadna zo strán koncentrácie nevykonáva podnikateľskú činnosť na tom istom produktovom a geografickom trhu (17), alebo na relevantnom produktovom trhu, ktorý je dodávateľským alebo odberateľským trhom vo vzťahu k produktovému trhu, na ktorom pôsobí ktorákoľvek iná strana koncentrácie (18); d) dva alebo viaceré podniky sa zlúčia alebo jeden alebo viacero podnikov získa výlučnú alebo spoločnú kontrolu nad iným podnikom a podmienky stanovené v bode 5 písm. d) bodoch i) a ii) sú splnené podľa všetkých definícií možných trhov (19): i) spoločný trhový podiel všetkých strán koncentrácie, ktoré vykonávajú podnikateľskú činnosť na tom istom produktovom a geografickom trhu (20) (horizontálne prekrytie), spĺňa aspoň jednu z týchto podmienok (21): aa) je nižší ako 20 %; bb) je nižší ako 50 % a prírastok (delta) Herfindahlovho-Hirschmanovho indexu (HHI) vyplývajúci z koncentrácie na tomto trhu je nižší ako 150 (22); ii) individuálne a spoločné trhové podiely všetkých strán koncentrácie, ktoré vykonávajú podnikateľskú činnosť na produktovom trhu, ktorý je dodávateľským alebo odberateľským trhom vo vzťahu k produktovému trhu, na ktorom pôsobí ktorákoľvek iná strana koncentrácie (vertikálny vzťah) (23), spĺňajú aspoň jednu z týchto podmienok (24): aa) na dodávateľskom a odberateľskom trhu sú nižšie ako 30 %; bb) na dodávateľskom trhu sú nižšie ako 30 % a, pokiaľ ide o dodávateľské vstupy, strany koncentrácie pôsobiace na odberateľskom trhu majú nižší nákupný podiel (25) ako 30 %; cc) na dodávateľskom aj odberateľskom trhu sú nižšie ako 50 %, prírastok (delta) Herfindahlovho-Hirschmanovho indexu (HHI) vyplývajúci z koncentrácie je na dodávateľskom aj odberateľskom trhu nižší ako 150 a podnik, ktorý je z hľadiska trhového podielu menší, je rovnaký na dodávateľskom aj odberateľskom trhu (26); e) strana koncentrácie má nadobudnúť výlučnú kontrolu nad podnikom, nad ktorým už má spoločnú kontrolu.

6. Koncentrácia však môže spĺňať kritériá viac než jednej z kategórií opísaných v tomto oznámení. Oznamujúce strany preto môžu predložiť oznámenie o koncentrácii na základe viac ako jednej kategórie ( 27 )

7. Na účely uplatňovania bodu 5 písm. c) a d) sa v prípade nadobudnutia spoločnej kontroly, ak spoločný podnik nepôsobí na tom istom produktovom trhu ako podniky nadobúdajúce spoločnú kontrolu, vzťahy, ktoré existujú len medzi podnikmi nadobúdajúcimi spoločnú kontrolu, nepovažujú za horizontálne prekrytia ani za vertikálne vzťahy v zmysle tohto oznámenia ( 28 ) . Okrem toho, ak spoločný podnik a podniky nadobúdajúce spoločnú kontrolu pôsobia na tom istom produktovom a geografickom trhu, spoločné trhové podiely by mali zohľadňovať činnosti všetkých podnikov pôsobiacich na tomto trhu. Ak koncentrácia neprinesie žiadny prírastok a horizontálne prekrytia a vertikálne vzťahy už existujú, takéto už existujúce prekrytia a vzťahy sa na účely uplatňovania bodu 5 písm. c) a d) nezohľadňujú.

B. Doložka flexibility na prechod z bežného na zjednodušený postup

8. Na žiadosť oznamujúcich strán môže Komisia v rámci zjednodušeného postupu preskúmať niektoré koncentrácie, ktoré nepatria do žiadnej z kategórií stanovených v bode 5 tohto oznámenia, ak sa dva alebo viaceré podniky zlúčia alebo jeden alebo viacero podnikov nadobudne výlučnú alebo spoločnú kontrolu nad iným podnikom, za predpokladu, že sú splnené podmienky stanovené v bode 8 písm. a) a b) podľa všetkých definícií možných trhov ( 29 ) a) spoločný trhový podiel všetkých strán koncentrácie, ktoré sú horizontálne prekryté, zostáva pod úrovňou 25 %; b) individuálne a spoločné trhové podiely všetkých strán koncentrácie, ktoré sú vo vertikálnom vzťahu, spĺňajú aspoň jednu z týchto podmienok (30): i) na dodávateľskom a odberateľskom trhu sú nižšie ako 35 %; ii) na jednom trhu sú nižšie ako 50 %, zatiaľ čo individuálne a spoločné trhové podiely všetkých strán koncentrácie na všetkých ostatných vertikálne prepojených trhoch sú nižšie ako 10 %.

9. Na žiadosť oznamujúcich strán môže Komisia v rámci zjednodušeného postupu preskúmať niektoré koncentrácie, ktoré nepatria do žiadnej z kategórií stanovených v bode 5 tohto oznámenia, ak dva alebo viaceré podniky získajú spoločnú kontrolu nad spoločným podnikom, za predpokladu, že ( 31 ) a) ročný súčasný obrat spoločného podniku a/alebo obrat prispievajúcich činností (32), ako aj očakávaný ročný obrat v EHP je nižší ako 150 miliónov EUR (33) a b) celková hodnota aktív, ktoré sa v čase oznámenia plánujú previesť na spoločný podnik v EHP (34), je nižšia ako 150 miliónov EUR (35).

10. Kategórie uvedené v bodoch 8 a 9 sa uplatňujú alternatívne, nie kumulatívne. Aby sa predišlo pochybnostiam, bod 8 možno kombinovať s bodom 5 písm. d). Oznamujúce strany preto môžu požiadať o uplatnenie doložky flexibility v prípade niektorých trhov za predpokladu, že sú splnené podmienky stanovené v bode 8, a využiť zjednodušený postup, ak všetky zostávajúce trhy spĺňajú podmienky stanovené v bode 5 písm. d).

C. Záruky a výnimky

11. V tomto oddiele sa uvádzajú príklady typov koncentrácií, ktoré môžu byť vyňaté zo zjednodušeného postupu.

12. Na základe prítomnosti jednej alebo viacerých okolností uvedených v tomto oddiele môže Komisia informovať oznamujúce strany o tom, že v prípade koncentrácií, na ktoré sa vzťahuje bod 5, nie je zjednodušený postup vhodný. V prípadoch, keď je prítomná jedna alebo viacero okolností opísaných v tomto oddiele, sa doložka flexibility uvedená v bodoch 8 – 9 zvyčajne neuplatňuje. V takých prípadoch sa môže Komisia vrátiť k bežnému postupu.

C.1 Spoločné podniky so zanedbateľnými činnosťami v EHP [bod 5 písm. b)]

13. V prípade koncentrácií, na ktoré sa vzťahuje bod 5 písm. b), sa bežný postup môže považovať za vhodný aj vtedy, keď medzi stranami koncentrácie existujú horizontálne prekrytia alebo vertikálne vzťahy, na základe ktorých nemožno vylúčiť, že koncentrácia vyvolá vážne pochybnosti o jej zlučiteľnosti s vnútorným trhom, alebo ak je prítomná niektorá z osobitných okolností uvedených v oddiele II.C ( 36 )

C.2 Ťažkosti pri definovaní relevantných trhov

14. Pri posudzovaní toho, či by sa koncentrácia, na ktorú sa vzťahujú body 5 a 8 alebo 9, predsa len mala preskúmať v rámci bežného postupu, Komisia zabezpečí, aby boli všetky relevantné okolnosti stanovené dostatočne jasne. Keďže definície trhu budú pri tomto posudzovaní pravdepodobne zohrávať kľúčovú úlohu, oznamujúce strany by mali počas fázy pred oznámením poskytnúť informácie o všetkých definíciách možného alternatívneho trhu ( 37 ) . Oznamujúce strany sú zodpovedné za opis všetkých alternatívnych relevantných produktových a geografických trhov, na ktoré by oznámená koncentrácia mohla mať vplyv, a za poskytnutie všetkých údajov a informácií týkajúcich sa definície takýchto trhov ( 38 ) . Komisia si zachová diskrečnú právomoc prijať konečné rozhodnutie o definícii trhu po analýze skutočností týkajúcich sa prípadu. Komisia nebude uplatňovať zjednodušený postup vtedy, ak je ťažké definovať relevantné trhy alebo určiť trhové podiely strán koncentrácie. Podobne, ak koncentrácia zahŕňa nové právne otázky všeobecného záujmu, Komisia sa môže zdržať prijímania rozhodnutí v skrátenej forme a môže sa vrátiť k bežnému postupu.

C.3 Podiely nezakladajúce kontrolu

15. Jedna strana koncentrácie môže mať významné podiely nezakladajúce kontrolu v spoločnostiach pôsobiacich na trhu(-och), na ktorom(-ých) pôsobí iná strana koncentrácie. Napríklad nadobúdateľ môže mať podiel nezakladajúci kontrolu v spoločnosti pôsobiacej na tom(-ých) istom(-tých) trhu(-och) ako cieľová spoločnosť alebo na dodávateľskom alebo odberateľskom trhu vo vzťahu k trhu(-om), na ktorom(-ých) pôsobí cieľová spoločnosť. Ak majú tieto spoločnosti veľmi významný trhový podiel, koncentrácia nemusí byť za určitých okolností vhodná na preskúmanie v rámci zjednodušeného postupu, aj keď sú spoločné trhové podiely strán koncentrácie nižšie ako prahové hodnoty stanovené v bode 5.

C.4 Iné aktíva cenné z hľadiska hospodárskej súťaže

16. Niektoré typy koncentrácií môžu zvýšiť trhovú silu strán koncentrácie kombináciou technologických, finančných alebo iných zdrojov alebo aktív cenných z hľadiska hospodárskej súťaže, ako sú napríklad suroviny, práva duševného vlastníctva (napríklad vrátane patentov, know-how, dizajnov a značiek), infraštruktúra, významná používateľská základňa alebo komerčne cenné databázy, aj keď strany koncentrácie nepôsobia na tom istom trhu. Tieto koncentrácie nemusia byť vhodné na preskúmanie v rámci zjednodušeného postupu.

C.5 Úzko súvisiace susedné trhy

17. Koncentrácie, pri ktorých sú najmenej dve strany koncentrácie prítomné na úzko súvisiacich susedných trhoch ( 39 ) , takisto nemusia byť vhodné na preskúmanie v rámci zjednodušeného postupu, a to najmä vtedy, ak má jedna alebo viac strán koncentrácie individuálny alebo spoločný trhový podiel najmenej 30 % alebo viac na akomkoľvek produktovom trhu, na ktorom neexistuje medzi stranami koncentrácie žiadne horizontálne prekrytie ani vertikálny vzťah, ale ktorý je susedným trhom pre trh, na ktorom pôsobí druhá strana koncentrácie ( 40 ) . Určenie susedných trhov by sa malo vykonať v súlade s bodom 14 tohto oznámenia.

C.6 Okolnosti uvedené v usmerneniach Komisie o posudzovaní horizontálnych a nehorizontálnych fúzií a iné osobitné okolnosti

18. Je menej pravdepodobné, že Komisia uplatní zjednodušený postup, ak je prítomná niektorá z osobitných okolností uvedených v usmerneniach Komisie o posudzovaní horizontálnych a nehorizontálnych fúzií ( 41 ) a/alebo v tomto oddiele. Patria sem tieto okolnosti: a) trh je už koncentrovaný (najmä ak majú významnú prítomnosť na trhu, okrem strán koncentrácie, menej ako traja konkurenti) (42); b) hraničné trhové podiely stanovené v bode 5 alebo 8 tohto oznámenia boli prekročené z hľadiska kapacity alebo výroby na trhoch, na ktorých by táto metrika mohla byť dôležitá (43); c) jedna zo strán koncentrácie je novým subjektom vstupujúcim na trh (44); d) na trhoch, na ktorých sú produkty vysoko diferencované, vznikajú prekrytia (45); e) navrhovaná koncentrácia by odstránila významnú skutočnú alebo potenciálnu konkurenčnú silu (46); f) navrhovaná koncentrácia by spájala dvoch významných inovátorov (47); g) navrhovaná koncentrácia zahŕňa firmu, ktorá má sľubné produkty v štádiu prípravy (48); h) koncentrácia by odstránila potenciálnu hospodársku súťaž (49); i) existujú náznaky, že navrhovaná koncentrácia by umožnila stranám koncentrácie brániť expanzii svojich konkurentov alebo brániť konkurentom v prístupe k dodávkam alebo trhom alebo zvýšiť prekážky vstupu na trh (50).

19. Komisia sa môže vrátiť k úplnému posúdeniu v súlade s bežným postupom, ak sa objaví problém s koordináciou, ako sa uvádza v článku 2 ods. 4 nariadenia o fúziách ( 51 )

C.7 Zmena zo spoločnej na výlučnú kontrolu

20. Z doterajšej skúsenosti Komisie vyplýva, že zmena zo spoločnej na výlučnú kontrolu si môže výnimočne vyžadovať bližšie vyšetrovanie a/alebo rozhodnutie v úplnej forme. Osobitné obavy z narušenia hospodárskej súťaže by mohli vzniknúť za okolností, keď je bývalý spoločný podnik začlenený do skupiny alebo siete svojho zvyšného jediného kontrolujúceho akcionára, čím by sa odstránili všetky obmedzenia, ktoré boli predtým uplatňované na základe potenciálne odlišných stimulov ostatných kontrolujúcich akcionárov, a bývalý spoločný podnik by prijal menej konkurencieschopnú trhovú stratégiu. Napríklad v rámci scenára, keď podnik A a podnik B spoločne kontrolujú spoločný podnik C, koncentrácia, na základe ktorej podnik A získava výlučnú kontrolu nad podnikom C, môže vyvolávať obavy z narušenia hospodárskej súťaže za okolností, keď je podnik C priamym konkurentom podniku A, pričom podniky C a A budú mať významné spoločné postavenie na trhu, a tým sa odstráni stupeň nezávislosti, ktorú mal predtým podnik C ( 52 ) . V prípadoch, keď si takéto scenáre vyžadujú bližšiu analýzu, sa Komisia môže vrátiť k bežnému postupu ( 53 )

21. Komisia sa môže vrátiť k bežnému postupu aj vtedy, keď ani Komisia ani príslušné orgány členských štátov nepreskúmali predchádzajúce nadobudnutie spoločnej kontroly nad predmetným spoločným podnikom.

C.8 Opodstatnené obavy z narušenia hospodárskej súťaže, ktoré vyjadrili členské štáty alebo tretie strany

22. Ak členský štát alebo štát EZVO vyjadrí v súvislosti s oznámenou koncentráciou opodstatnené obavy z narušenia hospodárskej súťaže do 15 pracovných dní od doručenia kópie oznámenia alebo ak tretia strana vyjadrí opodstatnené obavy z narušenia hospodárskej súťaže v rámci lehoty stanovenej na predloženie takýchto pripomienok, Komisia sa vráti k bežnému postupu.

C.9 Žiadosti o postúpenie

23. Zjednodušený postup sa neuplatní, ak členský štát požiada o postúpenie oznámenej koncentrácie podľa článku 9 nariadenia o fúziách alebo ak Komisia prijme žiadosť jedného alebo viacerých členských štátov o postúpenie oznámenej koncentrácie podľa článku 22 nariadenia o fúziách.

C.10 Postúpenia pred oznámením na žiadosť oznamujúcich strán

24. V súlade so zárukami a výnimkami stanovenými v oddiele II.C tohto oznámenia môže Komisia uplatniť na koncentrácie zjednodušený postup, ak: a) na základe odôvodneného predloženého návrhu podľa článku 4 ods. 4 nariadenia o fúziách sa Komisia rozhodne nepostúpiť prípad členskému štátu; b) na základe odôvodneného návrhu predloženého podľa článku 4 ods. 5 nariadenia o fúziách sa prípad postúpi Komisii.

III. PROCEDURÁLNE USTANOVENIA

A. Koncentrácie, ktoré možno oznamovať priamo bez nadviazania kontaktu pred oznámením

25. Na základe nariadenia o fúziách sú oznamujúce strany oprávnené oznámiť koncentráciu kedykoľvek za predpokladu, že oznámenie je úplné. Možnosť nadviazať kontakty pred oznámením je služba, ktorú ponúka Komisia oznamujúcim stranám na dobrovoľnom základe s cieľom pripraviť formálny postup preskúmania fúzie. Hoci nadviazanie kontaktov pred oznámením nie je povinné, môže byť mimoriadne cenné pre oznamujúce strany aj pre Komisiu, keďže sa vďaka nemu môže stanoviť presné množstvo informácií požadovaných v oznámení a vo väčšine prípadov vedie k značnému zníženiu požadovaných informácií.

26. Na základe skúseností Komisie s uplatňovaním zjednodušeného postupu sa niektoré kategórie koncentrácií, ktoré sú oprávnené na preskúmanie v rámci zjednodušeného postupu a ktoré sa uvádzajú v bode 5 tohto oznámenia, môžu preskúmať v lehote kratšej ako 25 pracovných dní, stanovenej v článku 10 ods. 1 nariadenia o fúziách. Je to preto, že tieto koncentrácie si zvyčajne vyžadujú menej vyšetrovacích úkonov. Napríklad koncentrácie, na ktoré sa vzťahuje bod 5 písm. a), a všetky prípady, keď nedochádza k horizontálnym prekrytiam alebo nehorizontálnym vzťahom ( 54 ) medzi činnosťami strán fúzie (vrátane produktov v štádiu prípravy), sa môžu preskúmať v rámci ešte zefektívnenejšieho „superzjednodušeného“ postupu opísaného v tomto bode. Podľa tohto superzjednodušeného postupu sa tieto koncentrácie musia oznámiť vyplnením príslušných oddielov skráteného tlačiva CO ( 55 ) (najmä oddielu 7, v ktorom sa uvádza druh zjednodušeného postupu). Oznamujúce strany sa vyzývajú, aby koncentráciu oznámili priamo bez akéhokoľvek nadviazania kontaktov pred oznámením.

B. Nadviazanie kontaktov pred oznámením v prípade koncentrácií vedúcich k horizontálnym prekrytiam alebo nehorizontálnym vzťahom

27. Oznamujúce strany sa dôrazne vyzývajú, aby nadväzovali kontakty pred oznámením v prípadoch, ktoré vedú k horizontálnym prekrytiam alebo nehorizontálnym vzťahom medzi činnosťami strán fúzie (vrátane produktov v štádiu prípravy). Patria sem prípady, na ktoré sa vzťahujú body 5, 8 alebo 9 tohto oznámenia, za predpokladu, že činnosti strán fúzie sa horizontálne prekrývajú alebo je medzi nimi vertikálny vzťah alebo patria k úzko súvisiacim susedným trhom. Nadviazanie kontaktov pred oznámením sa napríklad dôrazne odporúča v prípade koncentrácie, na ktorú sa vzťahuje bod 5 písm. b) a ktorá vedie k horizontálnym prekrytiam alebo nehorizontálnym vzťahom medzi činnosťami strán fúzie. Takéto kontakty pred oznámením by boli zvlášť dôležité, ak by na jednom alebo viacerých trhoch neboli splnené kritériá uvedené v bode 5 písm. d).

28. V prípadoch vedúcich k horizontálnym prekrytiam alebo nehorizontálnym vzťahom medzi činnosťami strán fúzie by sa nadväzovanie kontaktov pred oznámením malo začať najmenej dva týždne pred očakávaným dátumom oznámenia.

C. Žiadosť o pridelenie tímu povereného prípadom

29. Pred formálnym predložením oznámenia v rámci zjednodušeného postupu musia oznamujúce strany vo všetkých prípadoch predložiť žiadosť o pridelenie tímu povereného prípadom, pričom uvedú typ koncentrácie, bod zjednodušeného oznámenia, ktorý sa vzťahuje na koncentráciu, a očakávaný dátum oznámenia. V prípadoch uvedených v bode 27, keď oznamujúce strany oznamujú koncentráciu priamo bez nadviazania kontaktov pred oznámením, alebo nadviažu len veľmi obmedzené kontakty, žiadosť o pridelenie tímu povereného prípadom sa musí predložiť aspoň jeden týždeň pred očakávaným dátumom oznámenia.

D. Rozhodnutie v skrátenej forme

30. Ak sa Komisia uistí, že koncentrácia spĺňa kritériá na uplatnenie zjednodušeného postupu (pozri body 5, 8 a 9), zvyčajne vydá rozhodnutie v skrátenej forme. To zahŕňa vhodné prípady, ktoré nevyvolávajú žiadne obavy z narušenia hospodárskej súťaže, keď dostane oznámenie na tlačive CO. Podľa článku 10 ods. 1 a 6 nariadenia o fúziách sa tak koncentrácia vyhlási za zlučiteľnú s vnútorným trhom do 25 pracovných dní odo dňa oznámenia. Komisia sa posnaží vydať rozhodnutie v skrátenej forme čo najskôr po uplynutí lehoty 15 pracovných dní, počas ktorej členské štáty môžu požiadať o postúpenie oznámenej koncentrácie podľa článku 9 nariadenia o fúziách. Počas lehoty 25 pracovných dní však Komisia stále má možnosť vrátiť sa k bežnému postupu a začať tak vyšetrovania a/alebo prijať rozhodnutie v úplnej forme, pokiaľ takýto krok považuje v predmetnom prípade za náležitý. V takýchto prípadoch môže Komisia takisto považovať oznámenie za neúplné z vecného hľadiska podľa článku 5 ods. 2 vykonávacieho nariadenia, ak jej nebolo doručené tlačivo CO.

E. Uverejnenie rozhodnutia v skrátenej forme

31. Komisia uverejní oznámenie o rozhodnutí v skrátenej forme v Úradnom vestníku Európskej únie , tak ako pri rozhodnutiach o povolení v úplnej forme. Verejné znenie rozhodnutia v skrátenej forme bude dostupné na webovom sídle Generálneho riaditeľstva pre hospodársku súťaž. Rozhodnutie v skrátenej forme bude obsahovať informácie o oznámenej koncentrácii uverejnenej v Úradnom vestníku Európskej únie v čase oznámenia (názvy strán koncentrácie, krajina ich pôvodu, povaha koncentrácie a príslušné ekonomické činnosti) a vyhlásenie, že koncentrácia je zlučiteľná s vnútorným trhom, pretože patrí do jednej alebo viacerých kategórií opísaných v tomto oznámení, pričom sa jednoznačne určí príslušná kategória alebo kategórie.

F. Trhy, na ktoré sa vzťahuje bod 5 písm. d) alebo bod 8 v rozhodnutiach vydaných v rámci bežného postupu

32. Niektoré koncentrácie preskúmané v rámci bežného postupu môžu viesť k horizontálnym prekrytiam alebo vertikálnym vzťahom, ktoré spĺňajú podmienky stanovené v bode 5 písm. d) tohto oznámenia. Niektoré koncentrácie preskúmané v rámci bežného postupu môžu viesť aj k horizontálnym prekrytiam alebo vertikálnym vzťahom, ktoré spĺňajú podmienky stanovené v bode 8 tohto oznámenia. Konečné rozhodnutie v týchto prípadoch nebude obsahovať podrobné posúdenie takýchto horizontálnych prekrytí alebo vertikálnych vzťahov. V tejto súvislosti bude konečné rozhodnutie obsahovať vyhlásenie, že niektoré horizontálne prekrytia alebo vertikálne vzťahy patria do jednej alebo viacerých kategórií opísaných v tomto oznámení, pričom sa jednoznačne určí príslušná kategória alebo kategórie.

33. Komisia môže rozhodnúť o zahrnutí podrobného posúdenia horizontálnych prekrytí alebo vertikálnych vzťahov uvedených v bode 32, ak sa uplatňuje niektorá zo záruk a výnimiek uvedených v oddiele II.C tohto oznámenia.

IV. PRIDRUŽENÉ OBMEDZENIA

34. Zjednodušený postup nie je vhodný v prípade koncentrácií, pri ktorých dotknuté podniky požadujú výslovné posúdenie obmedzení, ktoré s koncentráciou priamo súvisia a sú na jej uplatnenie nevyhnutné.

(1) Nariadenie Rady (ES) č. 139/2004 z 20. januára 2004 o kontrole koncentrácií medzi podnikmi (ďalej len „nariadenie o fúziách“) (Ú. v. EÚ L 24, 29.1.2004, s. 1).

(2) Ú. v. EÚ L ….

(3) Oznámenie Komisie o zjednodušenom postupe pri riešení niektorých koncentrácií podľa nariadenia Rady (ES) č. 139/2004 (Ú. v. EÚ С 366, 14. decembra 2013, s. 5).

(4) Pozri oddiel II.C tohto oznámenia.

(5) Požiadavky na oznamovanie sú stanovené v prílohách I a II k vykonávaciemu nariadeniu.

(6) Pozri oddiel II.C tohto oznámenia.

(7) Koncentrácia vedie k horizontálnym prekrytiam vtedy, keď strany koncentrácie vykonávajú podnikateľskú činnosť na tom istom relevantnom produktovom a geografickom trhu, resp. trhoch, vrátane vývoja produktov v štádiu prípravy. Súčasťou horizontálnych prekrytí zahŕňajúcich produkty v štádiu prípravy sú prekrytia medzi produktmi v štádiu prípravy a prekrytia medzi jedným alebo viacerými produktmi uvádzanými na trh a jedným alebo viacerými produktmi v štádiu prípravy. Produkty v štádiu prípravy sú produkty (alebo služby), ktoré podniky plánujú uviesť na trh v krátkodobom alebo strednodobom horizonte.

(8) Koncentrácia vedie k vzniku vertikálnych vzťahov vtedy, keď jedna alebo viaceré strany koncentrácie vykonávajú podnikateľskú činnosť na produktovom trhu, ktorý je dodávateľským alebo odberateľským trhom vo vzťahu k produktovému trhu, na ktorom pôsobí ktorákoľvek iná strana koncentrácie, a to vrátane vývoja produktov v štádiu prípravy. Súčasťou vertikálnych vzťahov zahŕňajúcich produkty v štádiu prípravy sú vzťahy medzi produktmi v štádiu prípravy a vzťahy medzi jedným alebo viacerými produktmi uvádzanými na trh a jedným alebo viacerými produktmi v štádiu prípravy.

(9) Za predpokladu, že sa neuplatňujú žiadne záruky ani výnimky stanovené v oddiele II.C tohto oznámenia.

(10) Koncentrácia, ktorá spĺňa všetky podmienky ktorejkoľvek z kategórií uvedených v bode 5písm. a), b), c), d) alebo e), bude v zásade koncentráciou, ktorá je oprávnená na zjednodušený postup. Neznamená to však, že ak transakcia patrí do jednej z týchto kategórií, automaticky sa na ňu uplatní zjednodušený postup. Napríklad na transakciu sa môže vzťahovať bod 5 písm. b), ale zároveň môže táto transakcia viesť k horizontálnym prekrytiam, ktoré prekračujú prahové hodnoty stanovené v bode 5 písm. d). V takom prípade sa Komisia môže vrátiť k bežnému postupu fúzie, najmä ak je prítomná niektorá z okolností uvedených v oddiele II.C.

(11) Pojem „súčasný obrat“ sa vzťahuje na obrat vygenerovaný spoločným podnikom v čase oznámenia. Obrat spoločného podniku možno určiť podľa najnovších auditovaných účtov materských spoločností alebo samotného spoločného podniku, a to v závislosti od dostupnosti oddelených účtov týkajúcich sa zdrojov zlúčených v spoločnom podniku. Pojem „očakávaný obrat“ odkazuje na obrat, ktorý sa má podľa očakávaní vygenerovať počas troch rokov nasledujúcich po oznámení.

(12) Akékoľvek aktíva, ktoré sa v čase oznámenia skutočne prevedú alebo plánujú previesť na spoločný podnik, by sa mali zohľadniť bez ohľadu na dátum, keď sa skutočne prevedú na spoločný podnik.

(13) Týka sa to rôznych situácií. Napríklad:

— v prípade spoločnej akvizície cieľovej spoločnosti je zohľadňovaným obratom obrat tohto cieľového podniku (spoločného podniku),

— v prípade vytvorenia spoločného podniku, do ktorého materské spoločnosti prispievajú svojimi činnosťami, je zohľadňovaným obratom obrat prispievaných činností,

— v prípade vstupu novej kontrolujúcej strany do existujúceho spoločného podniku sa musí zohľadniť obrat spoločného podniku a obrat z činností, ktorými prispieva nová materská spoločnosť (ak existuje).

(14) V súvislosti s usmernením k výpočtu obratu spoločných podnikov a k pojmom „súčasný“ a „očakávaný“ obrat pozri poznámku pod čiarou č. 11.

(15) Pozri poznámku pod čiarou č. 12.

(16) Celkovú hodnotu aktív spoločného podniku možno určiť podľa poslednej vypracovanej a schválenej súvahy každej materskej spoločnosti. Pojem „aktíva“ zahŕňa: i) všetky hmotné a nehmotné aktíva, ktoré sa prevedú na spoločný podnik (príkladom hmotných aktív sú výrobné podniky, veľkoobchodné alebo maloobchodné podnikové predajne a tovar na sklade; príkladom nehmotných aktív je duševné vlastníctvo, goodwill, projekty v štádiu prípravy alebo programy v oblasti výskumu a vývoja atď.), a ii) každú sumu financovania vrátane prístupu k „hotovostným“, úverovým alebo akýmkoľvek záväzkom spoločného podniku, ktoré sa materská spoločnosť spoločného podniku rozhodla poskytnúť alebo sa za ne zaručiť.

(17) Pozri oznámenie Komisie o definícii relevantného trhu na účely práva hospodárskej súťaže Spoločenstva (Ú. v. ES C 372, 9.12.1997 s. 5). Akýkoľvek odkaz na činnosti podniku na trhoch uvedený v tomto oznámení by sa mal chápať ako odkaz na činnosti vykonávané na trhoch v rámci EHP alebo na trhoch, ktoré zahŕňajú EHP, ale môžu byť širšie ako EHP.

(18) Pozri usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), poznámka pod čiarou č. 4. Na účely tohto oznámenia vertikálny vzťah zvyčajne predpokladá, že vstup sa používa priamo vo vlastnej výrobe odberateľského subjektu (t. j. je integrovaný do produktu alebo je nevyhnutne potrebný na výrobu nadväzujúceho produktu) alebo že tento vstup predá ďalej odberateľská spoločnosť (napr. distribútori). To vylučuje vzdialené prepojenia alebo prepojenia so službami poskytovanými rôznym odvetviam, ako je dodávka elektrickej energie alebo služby zberu odpadu.

(19) Prahové hodnoty pre horizontálne prekrytia a vertikálne vzťahy sa uplatňujú na každú definíciu možného alternatívneho produktového a geografického trhu, ktorú môže byť nutné brať do úvahy. Je dôležité, aby definície základného trhu stanovené v oznámení boli dostatočné presné na to, aby opodstatňovali posúdenie, podľa ktorého tieto prahové hodnoty nie sú dosiahnuté, a aby sa uviedli všetky definície možných alternatívnych trhov, ktoré môže byť nutné brať do úvahy (vrátane geografických trhov, ktoré sú užšie ako vnútroštátne trhy).

(20) Pozri poznámku pod čiarou č. 17.

(21) Aby sa predišlo pochybnostiam, ak niektoré možné trhy dotknuté transakciou spĺňajú podmienky stanovené v bode 5 písm. d) bode i) písm. aa) a iné zase podmienky stanovené v bode 5 písm. d) bode i) písm. bb), transakcia sa bude považovať za transakciu spĺňajúcu podmienky stanovené v bode 5 písm. d) bode i).

(22) HHI sa vypočítava spočítaním druhých mocnín jednotlivých trhových podielov všetkých firiem na trhu. Pozri bod 16 v usmerneniach Komisie na posudzovanie horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5). Na výpočet delty HHI vyplývajúcej z koncentrácie však postačí odpočítať od mocniny súčtu trhových podielov strán koncentrácie (inými slovami, od mocniny trhového podielu subjektu, ktorý vznikol fúziou, po uskutočnení koncentrácie) súčet mocnín jednotlivých trhových podielov strán (keďže trhové podiely všetkých ostatných konkurentov na trhu zostávajú nezmenené, a preto nemajú vplyv na výsledok rovnice).

(23) Pozri poznámky pod čiarou č. 17 a 18.

(24) Aby sa predišlo pochybnostiam, ak niektoré možné trhy dotknuté transakciou spĺňajú podmienky stanovené v bode 5 písm. d) bode ii) písm. aa) a iné zase podmienky stanovené v bode 5 písm. d) bode ii) písm. bb) a/alebo v bode 5 písm. d) bode ii) písm. cc), transakcia sa bude považovať za transakciu spĺňajúcu podmienky stanovené v bode 5 písm. d) bode ii).

(25) Nákupný podiel podniku sa vypočíta vydelením i) objemu alebo hodnoty nákupov produktov, ktoré podnik zrealizuje na dodávateľskom trhu, ii) celkovou veľkosťou dodávateľského trhu (z hľadiska objemu alebo hodnoty).

(26) Cieľom tejto kategórie je zachytiť malé prírastky v rámci už existujúcej vertikálnej integrácie. Napríklad spoločnosť A pôsobiaca na dodávateľskom a odberateľskom trhu (s podielom 45 % na každom z nich) nadobúda spoločnosť B pôsobiacu na tom istom dodávateľskom a odberateľskom trhu (s podielom 0,5 % na každom z nich). Táto kategória nezachytáva situácie, v ktorých prevažná časť vertikálnej integrácie vyplýva zo samotnej transakcie, aj keď sú spoločné trhové podiely nižšie ako 50 % a delta HHI je nižšia ako 150. Táto kategória napríklad nezachytáva takúto situáciu: spoločnosť A, ktorá pôsobí na dodávateľskom trhu s trhovým podielom 45 % a na odberateľskom trhu s trhovým podielom 0,5 %, nadobúda spoločnosť B pôsobiacu na dodávateľskom trhu s trhovým podielom 0, 5 % a na odberateľskom trhu s trhovým podielom 45 %.

(27) Ak koncentrácia patrí do viac ako jednej zjednodušenej kategórie, oznamujúce strany by to mali výslovne uviesť vo formulári oznámenia.

(28) Tieto prekrytia alebo vzťahy však môžu viesť ku koordinácii, na ktorú sa odkazuje v článku 2 ods. 4 nariadenia o fúziách, a mali by sa riešiť v súlade s bodom 19 tohto oznámenia.

(29) Pozri poznámku pod čiarou č. 17.

(30) Aby sa predišlo pochybnostiam, ak niektoré možné trhy dotknuté transakciou spĺňajú podmienky stanovené v bode 8 písm. b) bode i) a iné zase podmienky stanovené v bode 8 písm. b) bode ii), transakcia sa bude považovať za transakciu spĺňajúcu podmienky stanovené v bode 8 písm. b).

(31) Koncentrácia, ktorá spĺňa všetky podmienky ktorejkoľvek z kategórií uvedených v bodoch 8 alebo 9, bude v zásade koncentráciou, ktorá je oprávnená na uplatnenie doložky flexibility. Neznamená to však, že ak transakcia patrí do jednej z týchto kategórií, automaticky sa na ňu uplatní zjednodušený postup. Napríklad na transakciu sa môže vzťahovať bod 9, ale zároveň môže táto transakcia viesť k horizontálnym prekrytiam, ktoré prekračujú prahové hodnoty stanovené v bode 5 písm. d) alebo v bode 8. V takom prípade Komisia nemusí súhlasiť s preskúmaním prípadu v rámci zjednodušeného postupu.

(32) Pozri poznámku pod čiarou č. 13.

(33) V súvislosti s usmernením k výpočtu obratu spoločných podnikov a k pojmom „súčasný“ a „očakávaný“ obrat pozri poznámku pod čiarou č. 11.

(34) Pozri poznámku pod čiarou č. 12.

(35) Pozri poznámku pod čiarou č. 16.

(36) V prípadoch, na ktoré sa vzťahuje bod 5 písm. a), ak činnosti strán koncentrácie vedú k horizontálnym prekrytiam alebo vertikálnym vzťahom, oznamujúce strany sú povinné poskytnúť všetky údaje a informácie týkajúce sa definície takýchto trhov.

(37) Pozri bod 28.

(38) Tak ako pri všetkých iných oznámeniach, Komisia môže zrušiť rozhodnutie v skrátenej forme, ak je založené na nesprávnych informáciách, za ktoré je zodpovedný jeden z dotknutých podnikov, ako sa stanovuje v článku 6 ods. 3 písm. a) nariadenia o fúziách.

(39) Produktové trhy sa kvalifikujú ako úzko súvisiace susedné trhy, ak sa produkty navzájom dopĺňajú alebo ak patria do sortimentu produktov, ktorý vo všeobecnosti nakupuje ten istý súbor zákazníkov na to isté konečné použitie.

(40) Pozri usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 25 a oddiel V.

(41) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5) a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6).

(42) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 17, a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 36. Prítomnosť na trhu sa môže považovať za významnú, ak má konkurent podiel 5 % alebo viac.

(43) Pozri rozhodnutie Komisie z 19. septembra 2019, vec M.8674, BASF/Solvay’s Polyamide Business, odôvodnenie 475.

(44) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 37.

(45) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 28.

(46) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 37, a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 7 a bod 26 písm. c).

(47) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 38, a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 26 písm. a).

(48) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 38, a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 26 písm. a).

(49) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 58.

(50) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 36, a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), body 29, 49 a 75.

(51) Pozri usmernenia Komisie o posudzovaní horizontálnych fúzií podľa nariadenia Rady o kontrole koncentrácií medzi podnikmi (Ú. v. EÚ C 31, 5.2.2004, s. 5), bod 39 a nasl., a usmernenia Komisie o posudzovaní nehorizontálnych fúzií podľa nariadenia Rady o kontrole koncentrácií medzi spoločnosťami (Ú. v. EÚ C 265, 18.10.2008, s. 6), bod 26.

(52) Rozhodnutie Komisie zo 17. decembra 2008, vec M.5141, KLM/Martinair, odôvodnenia 14 – 22.

(53) Rozhodnutie Komisie z 18. septembra 2002, vec M.2908, Deutsche Post/DHL (II).

(54) Koncentrácia vedie k vzniku nehorizontálneho vzťahu, keď sú činnosti strán koncentrácie vo vzťahu, ktorý nepredstavuje horizontálne prekrytie.

(55) Pozri prílohu II k vykonávaciemu nariadeniu.